Paxillus (bille)

Paxillus er en slekt av biller som lever i død ved. De tilhører gruppen skarabider (Scarabaeoidea).


== Utseende ==
Middelsstore (ca. 25 millimeter), langstrakte, jevnbrede biller. På farge er de svarte eller mørkebrune. Hodet er stort og bredt med små, runde fasettøyne som er delt i to av en list. Midt i pannen sitter det en flat knøl eller et kort horn. Overleppen (labrum) og kjevene (mandiblene) er sterkt utviklet, de sistnevnte godt synlige ovenfra. Antennene er 10-leddete, C-formede, men ikke knebøyde, de ytterste fem leddene har bladlignende utskudd og danner en løs vifte som ikke kan lukkes. Brystskjoldet (pronotum) er avrundet firkantet sett ovenfra, bredere enn langt, blankt, med en lengdefure i midten. Det er et tydelig, smalt skille mellom brystskjoldet og dekkvingene. Dekkvingene er ganske lange, parallellsidige, blanke, med rader av firkantede groper.


== Levevis ==
Voksne og larver lever sammen i råtnende ved, og danner en slags samfunn. Dette kalles subsosialitet og er uvanlig hos biller. De voksne billene tygger trefliser som de fôrer til larvene, og hjelper dermed fordøyelsen. Både voksne og larver spiser dessuten de voksne billenes avføring (såkalt koprofagi). Dette øker næringsutbyttet siden avføringen har blitt infisert med mikroflora (bakterier og andre mikroorganismer) som frigjør næringsstoffer fra treet. De voksne billene hjelper også larvene til å bygge et puppekammer der de kan forvandle seg til en puppe. Voksne og larver kommuniserer seg imellom med lyd, og minst 14 forskjellige lydytringer er identifisert. De voksne billene lager lyd bed å gni bakkroppen mot vingene, larvene ved å gni det bakre beinparet mot hoftene til det midtre beinparet.


== Utbredelse ==
Slekten er utbredt fra Mexico i nord til Argentina i sør inkludert Vestindia.


== Systematisk inndeling ==
Navnet Paxillus brukes også om en slekt av sopper som omfatter den giftige arten vanlig pluggsopp. Begge deler er gyldig siden nomenklaturen for dyr og sopper er uavhengig av hverandre.

Ordenen biller, Coleoptera
Underordenen Polyphaga
Overfamilien Skarabider, Scarabaeoidea
Familien Passalidae - totalt 70 slekter
Underfamilien Passalinae
Slekten Paxillus MacLeay, 1819
Paxillus akatanga Jimenez-Ferbans & Reyes-Castillo, 2015
Paxillus alfari Pangella, 1905
Paxillus amatus Jimenez-Ferbans & Reyes-Castillo, 2015
Paxillus borellii Pangella, 1905
Paxillus camerani Roslini, 1902
Paxillus chapadensis Mattos & Mermudes, 2013
Paxillus forsteri Luederwaldt, 1927
Paxillus inca Jimenez-Ferbans & Reyes-Castillo, 2015
Paxillus jamaicensis Hincks, 1950
Paxillus leachi MacLeay, 1819
Paxillus manausensis Mattos & Mermudes, 2013
Paxillus martinezi Jimenez-Ferbans & Reyes-Castillo, 2015
Paxillus pentaphyllus (Palisot de Beauvois, 1805)
Paxillus pleuralis Luederwaldt, 1931
Paxillus reyesi Mattos & Mermudes, 2013
Paxillus uaupesensis Mattos & Mermudes, 2013


== Eksterne lenker ==
C. R. V. da Fonseca, F. B. P. Gouveia og M. F. S. Fernandez (2008) A new Paxillus MacLeay, 1819 (COLEOPTERA: PASSALIDAE: PASSALINAE) from the state of Amazonas, Brazil. Acta Amazonica 38: 811-814 [1].
I. Mattos og J.R.M. Mermudes (2013) Synopsis of Paxillus MacLeay, 1819 (Coleoptera: Passalidae):distributional records and descriptions of four new species from Brazil. Zootaxa 3652: 327-342. [2]

L. Jimenez-Ferbans og P. Reyes-Castillo (2015) Phylogeny and Taxonomy of Paxillus MacLeay and Passipassalus Reyes-Castillo and Fonseca (Coleoptera: Passalidae: Passalini), with the Description of New Species. Annals of the Entomological Society of America 108: 415-434 [3]
(en) pluggsopper i Encyclopedia of Life 
(en) pluggsopper i Global Biodiversity Information Facility 
(no) pluggsopper hos Artsdatabanken 
(sv) pluggsopper hos Dyntaxa 
(en) pluggsopper hos Index Fungorum 
(en) pluggsopper hos MycoBank 
(en) pluggsopper hos NCBI 
(en) Kategori:Paxillus (Paxillaceae) – bilder, video eller lyd på Wikimedia Commons 
Paxillus (Paxillaceae) – detaljert informasjon på Wikispecies Generic Guide to New World Scarab Beetles(på engelsk):[4]